**Тема**: “Фигыль” темасын гомумиләштереп кабатлау

 **Максат:** 1) укучыларның теманы ничек үзләштерүләренә контроль ясау, белемнәрен системалаштыру;

 2) өйрәнелгән кагыйдәләрне практикада куллана белүләренә ирешү, фикерләү сәләтләрен, активлыкларын көчәйтү;

 3) укучыларда табигатькә карата тәрбияләү.

 **Җиһазлау:** индивидуаль карточкалар, тест сораулары, мультимедиа, компьютер, үзбелемнәрне бәяләү критерийлары.

 **Метод һәм алымнар:** әңгәмә, өлешчә эзләнү, мөстәкыйль эш, ярыш

 **Дәрес тибы:** белемнәрне тирәнәйтү һәм системалаштыру дәресе

 **Дәрес барышы:**

 **I. Оештыру өлеше**

 Хәерле көн, укучылар! Әйдәгез, бер-беребезгә чын күңелдән елмаешыйк та, хәерле көн телик. Җылы сүзләр, изге теләк-омтылышлар белән башланган бүгенге дәрестә, балалар, алган белемнәрне искә төшерербез, кабатларбыз.

 **II. Актуальләштерү**

1. - Укучылар, экрандагы шигырьне игътибар белән укыгыз әле.

Бер **карыйсың**, күктән карлар **ишелә,**

 Буран **куба кысып** тыннарны.

 Бер **карыйсың**, кояш үз нурында

 **Коендырып йөри** кырларны. ( Ф.Яруллин)

* Шигырь нәрсә турында?
* Кыш, кышкы табигать турында.
* Шигырьгә нинди исем куеп була?

(Укучылар өч төркемгә бүленеп утыралар, һәр төркем үз вариантын әйтә)

* Калын хәрефләр белән бирелгән сүзләр нинди сүз төркеменә керәләр?

 - Фигыль.

* Укучылар, бүген без сезнең белән фигыльләрне кабатларбыз. Сорауларга җавап биреп китик әле.

1 нче төркемгә. Нинди сүз төркеме фигыль дип атала? Ул нәрсәне белдерә? Нинди сорауларга җавап бирә? Нинди җөмлә кисәге булып килә ала? Яхшылап уйлыйк әле.

2 нче төркемгә. Фигыль ничек төрләнә? Барлык фигыльләргә дә хас категорияләрне һәм аерым фигыльләргә хас категорияләрне әйтегез.

3 нче төркемгә. Затланышлы һәм затланышсыз фигыльләр турында сөйләгез.

 (Укучыларга уйлар өчен 30с. вакыт бирелә, сәгать уңае буенча иптәшләренә сөйләп чыгалар)

**III. Белемнәрне ныгыту**

 1. Фигыль төркемчәләрен кабатлау, табышмакларга җавап бирү

 1. Кирәк икән – боерабыз,

 Кирәк икән – тыябыз.

 Җөмләдә төрле-төрле

 Зат һәм санны тоябыз. (боерык фигыль)

 2. Эшне, хәлне, хәрәкәтне

 Без белдереп киләбез.

 Эшләүченең азмы, күпме

 Икәнен дә беләбез. (хикәя фигыль)

 3. Күрсәтермен шартын эшнең,

 Үтәлү – үтәлмәвен.

 Белдерәм теләк- үтенечнең

 Күптөрле мәгънәсен. (шарт фигыль)

 4. Ачыклыймын төп фигыльнең

 Өстәмә эшен, хәлен.

 Рөвешен дә, урынын да

 Эш-хәлнең вакыт-мәлен. (хәл фигыль)

 5. Сыйфат белән фигыль минем дуслар

 Уртак яклар күп безнең

 Билгеләрен хуплау эш-хәлләрнең

 Җөмләдә кайбер сүзнең. (сыйфат фигыль)

 6. Зат-сан белән төрләнмимен,

 Барлык-юклыкта киләм.

 Исем кебек килеш, тартым,

 Сан белән дә төрләнәм. ( исем фигыль)

 7. Фигыль һәм хәбәрлек сүзгә

 Ияреп килә алам.

 Нишләргә һәм нишләмәскә икәнен

 Дусларга өйрәтә алам. ( инфинитив)

 (Слайдта фигыль төркемчәләре күрсәтелә)

 2. Сүзлек диктанты ( сайланма диктант, затланышлы һәм затланышсыз аерып язарга)

 Шөгыльләнергә, хәрәкәтләнү, сәламәтләнде, дәваланыгыз, тәмамлагач, сурәтләү, ишарәләсә, куәтләде, мәшәкатьләнмә, һәлак булган, бәхәсләшүче.

 3. Диктантны тикшерү

 - Затланышлы: сәламәтләнде, дәваланыгыз, ишарәләсә, саубуллашты, мәшәкатьләнмә, **һәлак булган.**

 - Затланышсыз: шөгыльләнергә, хәрәкәтләнү, тәмамлагач, сурәтләү, **һәлак булган**, бәхәсләшүче.

 - Фигыльләрнең төркемчәләрен әйтеп чыгыгыз.

 - Ни өчен һәлак булган дигән фигыльне ике төркемгә дә кертеп була?

* Бу фигыль билгеле үткән заман хикәя фигыль һәм үткән заман сыйфат фигыль булырга мөмкин.
* Бу фигыльләр белән җөмләләр төзегез әле.
* Бөек Ватан сугышында бик күп якташларыбыз һәлак булган.
* Бөек Ватан сугышында һәлак булган сугышчыларны онытырга хакыбыз юк.

 4. Фигыльләрнең юнәлешләрен искә төшерү. Алар нинди кушымчалар ярдәмендә ясала?

 5. Җөмләләрдән аерып бирелгән фигыльләрне язып алып, аларның юнәлешләрен билгеләү

 Кыш үзен **күрсәтә.** Карын да яудыра, җәяүле буранын да **уйната**. Тау булып таулар үрә баскан кебек **күренә**.

 Кар астындагы өннәрендә аюларга рәхәт. Җил **керми**, суык **сизелми**. Сулышыннан бер нәни тишек **ясалган**.

 Урман тавыклары, **җыелышып,** ак каен башларында утыралар да агачның бөреләрен ашыйлар. Тамак **туйдырганнан** соң йомшак карга **чумалар.**

 Менә чыршыга чуар тукран килеп утыра. Ак, кара, кызыл төсләр белән **бизәнгән**. Утыруы булды, томшыгына чыршы күркәсе **кыстырды**. Аның янында песнәкләр дә **сыйлана**. Алар тукранның шау-шулы табынына **җыела.**

1. Заман формаларын искә төшерү. Заман категориясе кайсы фигыльләргә хас?

 - Хикәя фигыль һәм сыйфат фигыль.

 - Хикәя фигыль ничә төрле була?

 - 3 төрле.

 - Сыйфат фигыль ничә төрле заманда була?

1. Ел фасыллары турында әңгәмә.

 - Сезгә нинди ел фасыллары ошый? Ни өчен?

 ( Укучылар өч төркемгә бүленәләр, парлашып басалар һәм үзләренә ошаган ел фасылы турында сөйлиләр, ни өчен ошаганын аңлаталар)

 - Укучылар, көз турында сөйләшкәндә, нинди заманны кулланырбыз?

 - Үткән заманны.

 - Кыш турында сөйләшкәндә, нинди заманны куллану отышлы була?

 - Хәзерге заманны.

 - Яз турында кайсы заман фигыльләрен кулланып сөйләшербез икән?

 - Киләчәк заманны.

 - Әйдәгез, хәзер, үзегезгә ошаган ел фасыллары турында җөмләләр төзегез.

 - Укучылар, сыйфат фигыльләр белән дә җөмләләр төзеп карыйк әле.

8 . Физкультминутка.

( Музыка астында укучылар төрле хәрәкәтләр ясыйлар, музыка туктагач туктап калалар. Укытучы биргән сорау таләп иткән җавап санынча парлашып басалар.

1. Затланышлы фигыльләр санынча парлашыгыз.
2. Затланышсыз фигыльләр санынча парлашыгыз.
3. Фигыль юнәлешләре санынча парлашыгыз.
4. Фигыльләрдәге заман формалары санынча парлашыгыз.

9.Тест сорауларына җавап бирү.

- Укучылар, мондый төр биремнәр БДИ һәм ДЙА дә А өлеше биремнәре дип аталалар. Без мондый биремнәрне һәрдаим үтибез. Хәзер В өлеше дип атала торганын эшләрбез. Бу өлештә биремнәр текст буенча бирелә. Дәресебезнең темасы буенча биремнәр фигыльләр буенча гына алынды.

 10. Текст буенча биремнәр эшләү.

( Текст экранда да, укучыларга аерым битләрдә дә бирелә)

1. Кыш башында ук карт алма ботагына фанер кисәге элеп куйдым.

2)Шунда көн саен җим сибәм. 3) Бер көтү чыпчык, сарытүш, карабүрек, песнәкләр шуннан җим чүпләп кинәнәләр. 4) Шатлыклары түбәләреннән аша, бөтен ишегалдына чыр-чу килешәләр. 5) Ә нигә шатланмаска, сөенмәскә? 6) Тау артыннан февраль кояшы карый инде, җылы язлар җитәргә дә күп калмый.

 7)Беләм, бик аңлыйм мин кошларның хәлләрен. 8) Әгәр кышның шушы авыр чорында ярдәм кулыңны сузмасаң, эшләре мөшкел. 9) Былтыр шулай үтә салкын төннәрдән соң, иртән эшкә барганда, туңып үлгән кошчыкларны юлда күп очраттым. 10) Салкыннан түгел, ачлыктан үлгәннәр алар, бичаракайлар. 11) Тамаклары тук булса, берни булмый, туннары калын, җылы. 12) Ә менә кешеләр ярдәм итмәсә, кышын җимне каян табып бетерәсең? 13) Кош-корт, бөҗәкләр кар астында. 14) Шуңа күрә кышка керү белән кошчыкларны мин җимнән өзмим.

 15)Кошлар – безнең дусларыбыз, аларны саклыйк.

1. 1 нче абзацтан хикәя фигыле булган җөмләләрнең номерларын күрсәтегез.

2. 4-5 нче җөмләләрдән инфинитивларны табыгыз.

3. 9-10 нчы җөмләләрдән билгеле үткән заман хикәя фигыльне язып алыгыз.

4.Килешәләр фигыленең юнәлешен билгеләгез.

5. 9 нчы җөмләдән исемләшкән сыйфат фигыльне язып алыгыз.

6. 2 нче абзацтан юклык формасындагы фигыльләре булган җөмләләрнең номерларын күрсәтегез.

7. 5-6 нчы җөмләләрдән ясагыч кушымча ярдәмендә ясалган фигыльне табып языгыз.

1. Биремнәрнең дөреслеген тикшерү

|  |  |
| --- | --- |
| Бирем номеры | Дөрес җаваплар |
| 1 | 1, 2, 3, 4, 6 |
| 2 | шатланмаска, сөенмәскә |
| 3 | очраттым |
| 4 | уртаклык |
| 5 | барганда |
| 6 | 8, 11, 12, 14 |
| 7 | шатланмаска |

 IV. Өй эше: “Кошлар – безнең дусларыбыз, аларны саклыйк” дигән җөмләне ничек аңлыйсыз? Фикерләрегезне языгыз.

 V.Йомгаклау

 Дәрестә актив катнашкан укучыларга билгеләр кую.

Укытучы белемнәрне бәяләү критерийлары буенча укучылар үзләре куйган бәя белән килешү-килешмәвен әйтә, сәбәпләрен аңлата.

|  |  |
| --- | --- |
| Эш төре |  Белемнәрне бәяләү критерийлары |
| Сорауларга һәм табышмакларга җавап бирү | “5” ле – барлык сорауларга да дөрес җавап биргән. “4”ле – 1-2 сорауга дөрес җавап бирә алмаган.“3”ле – 3-4 сорауга дөрес җавап бирә алмаган.“2”ле- 5 һәм 5 тән артык сорауның җавабын белмәгән.  |
|  Сүзлек диктанты | “5”ле - барлык сүзләр дә дөрес язылган “4”ле- 1-2 сүз дөрес язылмаган“3”ле – 3-4 сүз дөрес язылмаган“2”ле – 5 һәм 5тән артык сүздә хата җибәрелгән.  |
|  Фигыльләрнең юнәлешләрен билгеләү | “5”ле – барлык фигыльләрнең дә юнәлешләрен дөрес билгеләгән. “4”ле – 1-2 фигыльнең юнәлешен билгеләгәндә хата җибәргән.“3”ле- 3-4 фигыльнең юнәлешен билгеләгәндә хата җибәргән.“2”ле -1-2 фигыльнең юнәлешен генә дөрес билгеләгән яки ббер фигыльнең дә юнәлешен билгели алмаган. |
| Төрле замандагы фигыльләр белән җөмләләр төзү | “5”ле- барлык җөмләләрне дә дөрес төзегән. “4”ле – 1-2 җөмләдә фигыльнең заман формаларын куллануда хата җибәргән. .“3”ле – 3-4 җөмләдә фигыльнең заман формаларын куллануда хата җибәргән. “2”ле- төрле заман формасындагы фигыльләр кулланып җөмлә төзи белми. |
| Тест сорауларына җавап бирү | “5” ле- барлык сорауларга да дөрес җавап биргән.“4”ле- 8-9 сорауга дөрес җавап биргән.“3”ле- 5-7 сорауга дөрес җавап биргән.“2”ле – 4 сорауга дөрес җавап биргән яки бер сорауга да дөрес җавап бирмәгән.  |